

**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНА**

**Број: 002666471 2024 08233 001 000 060 107 04 041**

**Датум: 20. 09. 2024. године**

**Л а п о в о**

На основу члана 137. став 2. Пословника Скупштине општине Лапово („Сл. гласник општине Лапово“, број 5/19), члана 7. став 4. Одлуке о усвајању Етичког кодекса функционера општине Лапово („Сл. гласник општине Лапово“, број 10/24) и члана 4. став 4. Одлуке о образовању Савета за праћење примене Етичког кодекса („Сл. гласник општине Лапово“, број 12/24), Скупштина општине Лапово, на седници одржаној 20. септембра 2024. године донела је

**РЕШЕЊЕ**

**о именовању чланова Савета за праћење примене** **Етичког кодекса функционера општине Лапово**

**Члан 1.**

**ИМЕНУЈУ СЕ** за чланове Савета за праћење примене Етичког кодекса функционера општине Лапово (у даљем тексту: Савет):

1. Љутица Крстић, дипломирани агроекономиста из Лапова,
2. Бојана Којић, лекар опште праксе из Лапова,
3. Кристина Златковић, професор разредне наставе из Лапова.

**Члан 2.**

Задаци Савета, права и дужности чланова Савета као и друга питања од значаја за рад Савета, утврђени су Одлуком о образовању Савета за праћење примене Етичког кодекса.

**Члан 3.**

Чланови Савета се именују на период од пет година.

**Члан 4.**

Чланови Савета на првој седници Савета бирају председника Савета из својих редова и доносе пословник Савета.

**Члан 5.**

Председник и чланови Савета немају накнаду за рад у Савету.

**Члан 6.**

Ово решење објавити у Службеном гласнику општине Лапово.

**ПРЕДСЕДНИЦА  
Мирела Раденковић**

***Образложење***

Правни основ за доношење овог решења садржан је у члану 137. став 2. Пословника Скупштине општине Лапово који прописује да Скупштина у вршењу послова из своје надлежности доноси: одлуку, пословник, решење, закључак и друге акте у складу са законом, Статутом и Пословником, док члан 7. став 4. Одлуке о усвајању Етичког кодекса функционера општине Лапово и члан 4. став 4. Одлуке о образовању Савета за праћење примене Етичког кодекса прописује да чланове Савета именује Скупштина општине Лапово посебним решењем, на основу спроведеног јавног конкурса, који расписује Општинско веће.

Општинско веће расписало је Јавни конкурс за избор кандидата за чланове Савета за праћење примене Етичког кодекса функционера општине Лапово број: 002348374 2024 08233 003 000 060 107 04 010 од 09.08.2024. године и до крајњег рока за подношење предлога кандидата за чланове Савета за праћење примене Етичког кодекса функционера општине Лапово пристигле су три пријаве којима су предложени кандидати: Кристина Златковић, Бојана Којић и Љутица Крстић. Чланови Конкурсне комисије за избор кандидата за чланове Савета за праћење примене Етичког кодекса су се упознали са пријавама и приложеном документацијом и утврдили да су све поднете пријаве благовремене, потпуне и да сви кандидати испуњавају услове за учешће на Јавном конкурсу, након чега су приступили њиховом оцењивању у утврдили предлог Ранг листе на који није било приговора, а потом су утврдили Ранг листу кандидата за чланове Савета за праћење примене Етичког кодекса број: 002568377 2024 08233 003 000 060 109 04 003 04 003 од 13.09.2024. године.

На основу свега наведеног донето је решење као у диспозитиву.